Diari Oficial de la Generalitat Valenciana


Sumari del DOGV 5998, del 22-04-2009 (2009/3974)

Licitació. Servici de neteja en les agències de la Fundació Servici Valencià d'Ocupació de la Comunitat Valenciana.
-------------------------------------------------------------------------------------------------------------------

### Dades del document

Número de DOGV
:   5998

Data del DOGV
:   22-04-2009

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2009/3974


Data del document
:   31-03-2009

Organisme emissor
:   Fundació Servici València d'Ocupacio de la Comunitat Valenciana

Tipus de document
:   Anunci

Anàlisi jurídica

 Descriptors 

:   * licitació
    * contracte de serveis

Licitació. Servici de neteja en les agències de la Fundació Servici Valencià d'Ocupació de la Comunitat Valenciana. [2009/3974]  
1. Objecte de l'oferta  
Prestació del servici de neteja en les agències de la Fundació Servici Valencià d'Ocupació a la Comunitat Valenciana que s'indiquen a continuació, pel termini d'un any a comptar de l'inici efectiu de la prestació del servici.  
2. Llocs de prestació del servici  
Seu central de la FSVE  
Sant Vicent, 16, pis 5é, porta 1a, 46366 València  
Agència Territorial de València  
Pintor Genaro Lahuerta, 47, baix, 46651 València  
Agència de Sagunt  
Av. 9 d'Octubre, 4, baix, 46001 Sagunt  
Agència Territorial d'Alacant  
Doctor Just, 9, baix, 03779 Alacant  
Agència de Benidorm  
Av. de l'Aigüera, s/n, baix, 03921 Benidorm   
Agència d'Elx  
Edifici Plaça d'Espanya-José María Buck, 9, baix, 03199 Elx  
Agència Territorial de Castelló  
Sant Roc, 167, baix, 12818 Castelló de la Plana  
Agència de Benicarló  
Plaça de l'Ajuntament, 3, baix, 12485 Benicarló  
3. Drets i obligacions de les parts  
a) L'empresa adjudicatària estarà obligada a mantindre totes les dependències en perfecte estat de neteja amb el nivell de qualitat que siga fixat en el contracte a subscriure. Eixe nivell de qualitat serà contrastat mensualment pel responsable designat per la FSVE per a cada dependència. El seu criteri sobre el servici serà vinculant per a l'empresa adjudicatària.  
Els mitjans de control del servici a emprar hauran d'estar definits per l'empresa en l'oferta a presentar i garantir a satisfacció de la Fundació Servici Valencià d'Ocupació la qualitat del servici a prestar i la fórmula per a la gestió d'incidències. Els mitjans de control del servici que finalment definisca la Fundació Servici Valencià d'Ocupació apareixeran en el contracte que se subscriga amb l'adjudicatari.  
El Sistema de Qualitat de la Fundació Servici Valencià d'Ocupació conté una gestió d'incidències i l'avaluació contínua dels servicis que contracta amb proveïdors, per mitjà de No conformitats, d'acord amb la norma PCG 5718:2000.  
b) A més d'allò que s'ha arreplegat en el present plec, al començar la prestació del servici s'elaborarà una relació detallada dels treballs a realitzar i la seua freqüència, perquè el seu compliment puga verificar-se, tant per part de la Fundació Servici Valencià d'Ocupació com per l'empresa adjudicatària.  
c) El contractista haurà de designar una persona de l'empresa encarregada de la supervisió del servici en el seu conjunt, que planifique i supervise les tasques d'acord amb la planificació establida i els criteris de qualitat esperats. Actuarà com a interlocutor únic amb la Fundació Servici Valencià d'Ocupació. La dita persona podrà dur a terme el seguiment de la neteja de cada oficina per si mateixa o per altres persones, però, en tot cas, la interlocució entre el prestador del servici i la FSVE serà unipersonal. El nom de la dita persona s'especificarà en el contracte subsegüent a l'adjudicació.  
L'empresa adjudicatària realitzarà mensualment una revisió de totes les dependències, que haurà d'incloure una comunicació -almenys telefònica- amb la persona que supervise el servici a prestar. Eixa comunicació donarà lloc a la recopilació de no conformitats, incidències, opinions i suggeriments sobre el servici.  
Les operacions de neteja hauran de realitzar-se de tal manera que en cap cas puguen constituir per si mateixes una font de risc per al personal de la Fundació Servici Valencià d'Ocupació, els treballadors que les efectuen o per a tercers, fent ús dels mitjans adequats perquè així siga i garantint l'estricte compliment de la normativa de prevenció de riscos laborals aplicable.  
d) La neteja de les distintes dependències s'efectuarà durant les hores que indique el responsable de cada una de les agències, normalment finalitzada la jornada laboral. Els canvis d'horari de les oficines (jornada intensiva, dies específics, etc.) i els dies no laborables seran comunicats pel responsable de cada una de les agències al personal de neteja, amb independència que s'hagen pogut estipular periòdicament amb antelació.  
Qualsevol canvi en la plantilla que preste servicis en les diverses agències que l'empresa adjudicatària desitge dur a terme, haurà de ser comunicat prèviament tant al responsable de l'agència afectada com l'Àrea d'Administració i Finances de la FSVE a través de l'interlocutor mencionat en l'apartat e).  
e) El personal de neteja que preste els seus servicis en qualsevol de les agències de la Fundació Servici Valencià d'Ocupació en Comunitat Valenciana haurà d'estar adequadament identificat.  
4. Treballs a realitzar  
Diàriament  
- Paviments  
Agranat i fregat amb tiràs de cotó i/o captadors de pols segons el tipus de paviment, que l'humitegen, dels paviments de sales, corredors i despatxos, així com productes que eliminen l'electricitat estàtica dels sòls que la generen per fregament (parquet sintètic, linòleum, etc.)  
Agranat i fregat amb aigua i detergents desinfectants adequats dels paviments de lavabos i servicis.  
- Mobiliari i diversos  
Espolsat de tot el mobiliari, màquines d'oficina i efectes, telèfons, interruptors, extintors, radiadors de calefacció, sòcols, poms i manetes, quadros i altres elements de decoració.  
Neteja de portes de pas de vidre.  
Neteja de la pols en equips didàctics d'aules i tallers, inclosa la maquinària.  
Buidatge i neteja de cendrers i papereres, amb reposició diària de bosses de fem en estes.  
Neteja d'electrodomèstics, mobiliari i utensilis que puga haver-hi en les dependències.  
- Servicis higiènics  
Neteja escrupolosa dels sòls, pisa sanitària, espills i accessoris de lavabos i servicis, de manera que es garantisca un adequat nivell de desinfecció.  
Repàs de la neteja de parets entaulellades en lavabos i servicis.  
Reposició de paper higiènic, tovalles eixugamans i sabó líquid  
- Fem i papers  
El fem es depositarà en l'interior dels contenidors de fem exteriors, convenientment embossat. El paper i altres elements a reciclar hauran de depositar-se en el lloc oportú segons el seu tipus.  
Quinzenalment  
- Neteja de telèfons i altres aparells de comunicació, amb productes adequats.  
Neteja de màquines d'oficina, ordinadors, impressores, fax, fotocopiadores, amb els productes adequats. El mode de neteja i els productes a utilitzar en este tipus d'equips es pactarà amb l'àrea responsable dels equips. En cas de dubte, no es durà a terme la neteja.  
- Neteja de daurats i metalls.  
- Neteja de portes i finestres.  
Espolsat d'estanteries, arxius, etc.  
Reposició de contenidors higiènics sanitaris.  
Mensualment  
- Vidres.  
Llavat i eixugat de tots els vidres exteriors i interiors per ambdós cares, amb productes neutres i camusses adequades.  
Neteja de marcs interiors i exteriors de finestres i portes de vidre.  
Neteja de carrils i ampits de les finestres.  
Este servici es durà a terme per personal especialitzat fora de l'horari normal de treball dels centres.  
- Mobiliari  
Neteja de portes.  
Neteja d'entresolats d'armaris, estanteries i altres mobles a què no es puga accedir normalment.  
- Lavabos i servicis  
Fregat d'aplacats en lavabos i servicis.  
- Fatxades  
Repàs d'estes amb productes adequats, si és procedent.  
- Tractament de residus   
Col·locació dels distints contenidors i arreplega selectiva, si és procedent.  
Cada quatre mesos  
- Neteja de persianes, reixes i punts de llum.  
- Espolsat de sostres i parets, incloses les zones de magatzem i arxiu.  
- Espolsat i neteja d'interiors d'armaris de paret i altres.  
Els treballs de vitrificat quedaran inclosos com a part del servici a prestar i seran realitzats prèvia petició de cada centre, en dates concertades per endavant amb els responsables dels centres. La periodicitat dependrà de les necessitats però -com a mínim- es durà a terme una vegada a l'any. En els locals o zones on no siga procedent el vitrificat es realitzaran tasques equivalents, prèviament acordades.  
5. Justificació dels treballs  
Perquè quede constància de l'execució de diverses neteges, en cada seu s'entregarà un comunicat mensual de les tasques del període degudament firmat pel responsable de cada agència com a prova de conformitat.  
Junt amb la factura mensual a remetre hauran d'enviar-se els dits comunicats. Les factures sense ells es consideraran no emeses fins a l'entrega d'estos, amb la consegüent demora en el pagament, podent ocasionar la imposició de penalitats d'acord amb el que preveu l'article 196 de la LCSP.  
6. Personal de neteja  
El personal assignat al servici de neteja estarà afiliat a la Seguretat Social per l'empresa adjudicatària, i correran del seu compte tots els gastos i càrregues socials i tindran cobertes qualssevol contingències que es produïsquen, referides al dit personal, segons la legislació vigent.  
En tot moment, el personal estarà correctament uniformat, de conformitat amb el que disposa el conveni col·lectiu de neteja d'edificis i locals.  
El contractista té l'obligació de substituir i -si és el cas- recuperar les absències del personal de neteja que de forma ordinària preste el servici.  
El contractista haurà de comunicar prèviament qualsevol canvi que pense dur a terme en la plantilla que preste servicis en els locals descrits, així com les baixes i substitucions per ILT que es produïsquen, i igualment els períodes de vacacions, havent de ser comunicades les dades personals i la informació laboral (contracte en vigor, etc.) del personal eventual abans d'iniciar el seu treball en la dependència.   
L'adjudicatari haurà de justificar el compliment de les obligacions en matèria de personal i Seguretat Social: trimestralment haurà de presentar la documentació següent:  
- Relació d'incidències sorgides en el trimestre en el personal que preste els seus servicis en les agències de la Fundació Servici Valencià d'Ocupació (baixes per IT, substitucions, vacacions, excedències, etc.).  
- Fotocòpia compulsada de les nòmines del personal referit, firmades pels treballadors.  
- Fotocòpia compulsada de tots els nous contractes que es realitzen al personal que presta els seus servicis.  
Quan les persones empleades pel contractista foren poc acurades en l'exercici de la seua comesa o no procediren amb la deguda correcció, la Fundació Servici Valencià d'Ocupació podrà exigir al contractista la substitució d'aquelles i indemnització dels danys que s'hagueren produït com a conseqüència de la negligència o dol.  
7. Temps  
Com a part de l'oferta, els interessats indicaran el nombre de persones i d'hores setmanals -de dilluns a divendres- que proposen dedicar a la neteja de cada agència i que haurà d'estar associat a les dimensions d'esta i al nombre de persones que treballen en ella; és el que s'indica a continuació:  
 Persones m2 local  
Seu central de la FSVE 22 400  
Agència de València 16 400  
Agència de Sagunt 3 100  
Agència d'Alacant 8 400  
Agència de Benidorm 4 103  
Agència d'Elx 4 135  
Agència de Castelló 10 400  
Agència de Benicarló 4 150  
8. Materials  
Tot el material de neteja, així com el paper higiènic, el sabó líquid, paper eixugamans, bosses de fem de les papereres, contenidors sanitaris, etc. i maquinària a utilitzar seran per compte de l'adjudicatari.  
Els productes utilitzats seran de marques de reconegut prestigi i en els casos establits per la normativa vigent, amb el corresponent registre sanitari.   
L'empresa facilitarà una relació d'estos com a part de l'oferta a presentar, i serà la seua qualitat criteri de valoració de l'oferta. La dita relació s'inclourà com a annex al contracte a firmar amb l'adjudicatari.  
Si la Fundació Servici Valencià d'Ocupació considera que els materials emprats en algun moment no són els més idonis, podrà exigir de l'adjudicatari que siguen substituïts per altres, sense que això comporte cap modificació en el preu del servici.  
L'empresa tindrà compte de l'orde, manteniment i reposició del dit material, de l'orde i neteja del local en què es guarde, adquirint a càrrec seu els elements d'emmagatzematge (estants, etc.) oportuns.  
La Fundació Servici Valencià d'Ocupació proporcionarà a l'empresa adjudicatària únicament el subministrament d'energia elèctrica i d'aigua necessari per a realitzar els servicis de neteja, així com el lloc per a emmagatzemar el material i accessoris.  
9. Responsabilitats  
L'empresa subministradora haurà de tindre contractada una assegurança de responsabilitat civil per a cobrir els possibles danys o desperfectes que foren causats directament pel seu personal en les instal·lacions de la Fundació Servici Valencià d'Ocupació i tindre concertat un Pla de Prevenció de Riscos Laborals.  
10. Organització del servici  
Les neteges no diàries es realitzaran respectant els horaris d'obertura i tancament dels locals, de manera que no interferisquen en l'activitat pròpia de la FSVE.   
Els treballs de periodicitat superior a la quinzenal només es duran a terme amb avís previ.  
S'accepten com no recuperables els dies de servici que coincidisquen amb alguna festa estipulada en el calendari laboral.  
11. Conceptes relacionats amb el servici a prestar  
S'entén per neteja ordinària la realitzada en els locals de les oficines, inclosos tots els treballs relacionats sota tal epígraf.  
Es considera neteja extraordinària la que resulte d'obres, reformes o trasllats realitzats en les distintes agències, o qualsevol altra circumstància sobrevinguda.  
En el cas que excepcionalment es plantege la necessitat una neteja extraordinària, l'adjudicatari estarà obligat a prestar el dit servici posant a disposició els mitjans personals i materials necessaris al preu fixat en el contracte per a neteja extraordinària. Així, doncs, resulta obligatori oferir un preu determinat per a possibles neteges extraordinàries.  
En el cas que es produïsca alguna situació no prevista a la firma del contracte que supose increment o disminució en les necessitats de neteja i sempre que es tracte de causes justificades, l'empresa adjudicatària estarà obligada a acceptar la proposta de modificació en el nombre de netejadores o -si és el cas- de les hores de treball necessàries.  
En el cas que es produïsca algun canvi de seu en alguna agència, de manera que la nova no figure en les presents prescripcions tècniques, l'empresa haurà d'atendre el servici sol·licitat amb les mateixes condicions econòmiques i d'execució.  
12. Preu màxim IVA inclòs: 38.800 euros.  
13. Pagament del preu  
El pagament es produirà a la presentació de cada factura mensual i se li aplicarà la forma de pagament habitual de la Fundació, a 120 dies de la data de factura, per mitjà de transferència bancària, i serà el dia de pagament el quinzé de cada mes, exclòs agost.  
14. Presentació d'ofertes  
Poden presentar oferta totes aquelles persones físiques o jurídiques en l'activitat de les quals estiga compresa la prestació del servici de neteja de locals.   
Les ofertes han de presentar-se en la seu de la Fundació Servici Valencià d'Ocupació de la Comunitat Valenciana (carrer Sant Vicent, 16, pis cinqué, porta primera, 46580 València) per escrit (en mà o per correu postal). No s'acceptarà l'entrega d'ofertes per fax o correu electrònic, ni tampoc cap altra de les fórmules previstes en la Llei 30/1992.  
Junt amb les ofertes és preceptiu aportar certificat d'estar al corrent de les obligacions tributàries estatals i autonòmiques i la documentació indicada en l'apartat 6 sobre el personal.  
El termini de presentació finalitzarà 20 dies hàbils després de la publicació d'este anunci en el Diari Oficial de la Comunitat Valenciana, i donarà fe de la data d'entrega el registre d'entrada de la pròpia Fundació i no el possible mata-segells de correus. L'oferta ha de mantindre's per tres mesos.  
València, 31 de març de 2009.- El director gerent: Elías Amor Bravo.